România rămâne principalul susținător al Republicii Moldova, cel mai important partener comercial și ancora noastră în cadrul Uniunii Europene. Declarația a fost făcută de Maia Sandu, președintele Republicii Moldova, care se află într-o vizită la București.
Astfel, șefa statului a avut o întrevedere cu președintele României, Klaus Iohannis, cu care a discutat despre securitatea regională, cooperarea economică și proiectele de infrastructură, care aduc cetățenii de pe ambele maluri ale Prutului mai aproape unii de alții.
"La Cotroceni, am discutat și despre importanța sprijinului României în procesul de aderare la Uniunea Europeană, inclusiv prin împărtășirea experienței din perioada negocierilor. România rămâne principalul susținător al R. Moldova, cel mai important partener comercial și ancora noastră în cadrul Uniunii Europene, fapt pentru care suntem profund recunoscători", a subliniat Maia Sandu.
De asemenea, președintele Republicii Moldova s-a întâlnit în această dimineață și cu Marcel Ciolacu, premierul de la București.
Părțile au discutat despre cooperarea dintre Republica Moldova și România, reiterând angajamentul față de dezvoltarea infrastructurii transfrontaliere și consolidarea interconexiunilor energetice.
Menționăm că președintele Republicii Moldova, Maia Sandu, se află într-o vizită de lucru la București, în perioada 5 – 6 martie.